Haas-baas sê Max kan titel wenMax Verstappen vier ’n oorwinning saam met die Red Bull-span (23 Mei 2021) (Foto: Sebastien Nogier/various sources/AFP) Volgens Guenther Steiner is Max Verstappen die gunsteling om vanjaar die F1-wêreldkampioen te word. Die jong Red Bull-renjaer het tans die meeste punte (105) op die individuele punteleer, maar Mercedes en sy wêreldkampioen Lewis Hamilton (101) kan kwaai teenstand bied noudat die straat-wedrenne van Monaco en Azerbeidjan iets van die verlede is. “Mercedes maak nou foute, want hulle is onder druk en moet meer kanse as vantevore waag,” het die hoof van die Haas-renspan gesê. “Daarteenoor kwyt Red Bull se spanlede hulself goed van hul taak en ek is veral beïndruk deur Max Verstappen. Ek glo dit is binne sy vermoë om met die louere weg te stap.” Die 23-jarige Nederlander was goed op koers om in Bakoe te wen, maar ’n ongeluk met die eindstreep in sig het egter sy kanse in die wiele gery. Sy spanmaat, Sergio Perez, was toe die uiteindelike wenner. Verskeie voormalige renjaers, onder wie Jenson Button en Gerhard Berger, het al gesê dat Verstappen oor die meeste talent van al die bestuurders beskik. Hy is ook nie iemand wat sal skroom om kanse agter die stuur te waag nie. “Max beskik oor ongelooflike vaardighede. Trouens, wanneer ’n mens van suiwer talent praat, glo ek hy is die talentvolste bestuurder in die sport se geskiedenis,” het Button gesê. Tog sal Mercedes met mening by Sondag se Franse Grand Prix wil terugveg. Toto Wolff, spanbaas, het juis gewaarsku dat die span nie kan aanhou om punte weg te smyt nie. Hulle hou immers te veel daarvan om punte bymekaar te maak.